ЩIэныгъэлI ныбжьыщIэхэр Налшык зэхуешэс
Накъыгъэм и 14 — 15-хэм Дунейпсо Адыгэ Хасэм Дипломатие зэIухам зегъэужьынымкIэ Горчаковым и цIэр зезыхьэ фондыр и щIэгъэкъуэну Налшык къалэ щригъэкIуэкIащ «Iуащхьэмахуэ и щыгу зэпсэлъэныгъэхэр-2014» дунейпсо жылагъуэ-щэнхабзэ зэIущIэр. Абы хэтащ Тыркум, Сирием, Иорданием, Краснодар, Ставрополь крайхэм, Адыгэ, Къэбэрдей-Балъкъэр, Къэрэшей-Шэрджэс, Шэшэн, Ингуш, Осетие Ищхъэрэ-Алание республикэхэм, Москва щыщ щIэныгъэлI ныбжьыщIэхэр, студентхэр, аспирантхэр.
ЗэIущIэр къыщызэIуахым кърихьэлIащ Дунейпсо Адыгэ Хасэм и тхьэмадэ Сэхъурокъуэ Хьэутий, КъБР-м и Iэтащхьэм и Администрацэм и УнафэщIым и къалэнхэр зыгъэзащIэ Битокъу Владимир, КъБР-м и Правительствэм и УнафэщIым и къуэдзэ Фырэ Руслан, Къэбэрдей Адыгэ Хасэм и тхьэмадэ, «Адыгэ псалъэ» газетым и редактор нэхъыщхьэ ХьэфIыцIэ Мухьэмэд, Дипломатие зэIухам зегъэужьынымкIэ Горчаковым и цIэр зезыхьэ фондым и лIыкIуэхэу Ксенофонтов Иван, Силаков Никитэ, МГИМО-м Кавказ къэхутэныгъэхэмкIэ хэт центрым и щIэныгъэ лэжьакIуэ нэхъыжь Силаев Николай сымэ, нэгъуэщIхэри.
ЗэIущIэр къызэIуихри, Сэхъурокъуэ Хьэутий псалъэ иритащ Битокъу Владимир. КъБР-м и Iэтащхьэм, унафэщIхэм я цIэкIэ къызэхуэсахэм сэлам гуапэ ярихри, абы жиIащ Кавказ зауэр илъэси 150-рэ зэрырикъум ирихьэлIэу екIуэкIыну зэIущIэхэм я нэхъыщхьэхэм ящыщ зыуэ мы конференцыр къызэрилъытэр икIи псоми Iуэхур къадэхъуну ехъуэхъуащ.
Сэхъурокъуэ Хьэутий къыщыпсалъэм жиIащ конференцым и мурад нэхъыщхьэр дунейпсо зэдэлэжьэныгъэмкIэ, дипломатие зэIухам и жыпхъэм иту лъэпкъ, щэнхабзэ зэпыщIэныгъэр зэтеублэнымкIэ щIыналъэ щIалэгъуалэ утыку къызэгъэпэщыныр зэрыарар.
— Дипломатие зэIухар — ар зэпсэлъэныгъэщ. А зэпсэлъэныгъэр къэдгъэсэбэпу дэ Урысейм ифI зыхэлъ Iуэхухэр зетхьэн хуейщ, УФ-м и жылагъуэ, политикэ щытыкIэр хамэ къэралхэм щыдгъэлъэгъуэфу дыщытыпхъэщ, — къыхигъэщащ Сэхъурокъуэм. — Иджыпсту дуней псом Iуэхугъуэ зэмылIэужьыгъуэ куэд къыщокIуэкI, абыхэм яхэтщ зэIумыбзи. Дэ фIыуэ къыдгурыIуэу щытын хуейщ Урысейм къэрал щIыб политикэм щиIэ увыпIэр дунейпсо гугъуехьхэр зэфIэхынымкIэ джэлэсу зэрыщытыр. НэгъуэщI къэралхэм ди Iуэху яхэтлъхьэфыныр зэлъытар ди лъэпкъ тхыдэр, щэнхабзэр, хъугъуэфIыгъуэхэр зэрытхъумэжырщ, ар къызэрыдгъэсэбэпыф щIыкIэрщ.
ЗэIущIэм Iуэхугъуэ куэд къызэщIеубыдэ: щIэныгъэ конференц, зэпсэлъэныгъэ, «стIол хъурей», проект, щэнхабзэ программэхэр утыку къихьэныр. Апхуэдэ гъэпсыкIэм щхьэусыгъуэ хуэхъуар фэ фщыщ дэтхэнэ зыми и гупсысэкIэр, Iуэху еплъыкIэр, щIэныгъэ лэжьыгъэр, хабзэ дахэр вгъэлъэгъуэфынырщ, къызыкъуэфхыфынырщ.
Сэхъурокъуэ Хьэутий къызэхуэсахэр щигъэгъуэзащ Дунейпсо Адыгэ Хасэм и лэжьыгъэр зыхуэдэм, адыгэ лъэпкъым и щыIэкIэ-псэукIэм, Кавказыр я адэжь хэкуу, ауэ зэбгрыдза хъуауэ къэрал 53-м шэрджэсхэр зэрыщыпсэум. Абы теухуа видеофильм кIэщI цIыкIуи ягъэлъэгъуащ.
Фырэ Руслан хьэщIэхэм защыхуигъазэм къыхигъэщащ ди щIыуэпсым и дахагъымрэ къулеягъымрэ къару нэрымылъагъу къызэрыпхилъхьэр, конференцым къыщаIэтыну Iуэхугъуэхэмрэ зыхуэкIуэну гупсысэхэмрэ Iуащхьэмахуэ хуэфащэу зыщытын зэрыхуейр.
Дыгъуасэ щIидза Iуэхум ноби къыпещэ. ЩIэныгъэлI ныбжьыщIэхэм утыку кърахьэ ди къэралым зиужьынымкIэ, Кавказ Ищхъэрэм мамырыгъэрэ зэгурыIуэрэ илъынымкIэ Iуэхугъуэ пыухыкIахэр къызыхэщ лэжьыгъэ купщIафIэхэр.
НэщIэпыджэ Замирэ.
